b'\n_START_ARTICLE_\nMuladi\n_START_PARAGRAPH_\nMuladi (\xc5\xa1pansko: mulad\xc3\xad, mn. mulad\xc3\xades, portugalsko muladi, mn. muladis, katalonsko muladita ali mulad\xc3\xad, mn. muladites ali mulad\xc3\xads, arabsko \xd9\x85\xd9\x88\xd9\x84\xd8\xaf\xd9\x88\xd9\x86 DIN muwallad, mn. m\xc5\xabwallad\xc5\xabn ali m\xc5\xabwallad\xc4\xabn) so bili muslimani iberskega ali me\xc5\xa1anega berberskega, arabskega in iberskega porekla, ki so v srednjem veku \xc5\xbeiveli v Al Andaluzu. Imenovali so se tudi musalimah \xe2\x80\x93 islamizirani.\n_START_SECTION_\nEtimologija\n_START_PARAGRAPH_\n\xc5\xa0panske, portugalske in katalonske besede mulad\xc3\xad, muladi in muladita izvirajo iz arabske besede muwallad, ki pomeni osebo me\xc5\xa1anega rodu. Nana\xc5\xa1a se predvsem na potomce muslimanskih in nemuslimanskih star\xc5\xa1ev, ki so odra\xc5\xa1\xc4\x8dali v muslimanskem okolju in se izobra\xc5\xbeevali v skladu z islamskim kulturnim izro\xc4\x8dilom. \xc5\xa0panski izraz muladi se lahko nana\xc5\xa1a tudi na arabsko govore\xc4\x8de muslimane iberskega porekla, ki so se, tako kot uporniki arabskega in berberskega porekla, uprli arabskim oblastnikom._NEWLINE_Izraz muwallad izhaja iz korena besede WaLaD (\xd9\x88\xd9\x84\xd8\xaf), ki pomeni potomec, mladi\xc4\x8d, sin, fant, mlada \xc5\xbeival mo\xc5\xa1kega spola ali mlad mo\xc5\xa1ki. Izraz muwallad se je nana\xc5\xa1al predvsem na potomce muslimanskih mo\xc5\xa1kih in tujih nemuslimanskih \xc5\xbeensk. V sodobnem arabskem svetu se izraz \xc5\xa1e vedno v\xc4\x8dasih uporablja za otroke arabskih o\xc4\x8detov in mater tujega rodu._NEWLINE_Po Dozyjevem mnenju beseda muwallad pomeni "vsakogar, ki ni muslimanskega porekla, vendar je bil rojen med muslimani in je bil vzgojen kot Arabec"._NEWLINE_V besednjaku \xc5\xa0panske kraljeve akademije (Real Academia Espa\xc3\xb1ola) izraz muladi pomeni "kr\xc5\xa1\xc4\x8danskega Iberca, ki je med islamsko vladavino v \xc5\xa0paniji prestopil v islam in \xc5\xbeivel med muslimani", medtem ko Bernards in Nawas menita, da je bil izraz v mno\xc5\xbeinski obliki omejen samo na Al Andaluz in skoraj izklju\xc4\x8dno samo na podro\xc4\x8dje M\xc3\xa9ride, Granade, Seville in Ja\xc3\xa9na._NEWLINE_Izraz muladi je eden od mo\xc5\xbenih etimolo\xc5\xa1kih izvorov besede mulat, ki pomeni potomca belopoltih in temnopoltih star\xc5\xa1ev.'